Ekki var farið eftir verklagsreglum um handjárnun við flutning Gabríels Douane Boama sem strauk úr haldi lögreglu í síðustu viku. Yfirlögregluþjónn segir að skerpa þurfi á verklagi við fangaflutning.
Gabríel, sem hefur meðal annars verið ákærður fyrir alvarlegar líkamsárásir og hótanir, strauk frá héraðsdómi Reykjavíkur á þriðjudaginn í síðustu viku, er lögreglumenn á vegum embættis héraðssaksóknara voru að flytja hann þangað, og fór huldu höfði uns hann var handtekinn aðfaranótt föstudags. Sveinn Ingiberg Magnússon er yfirlögregluþjónn á rannsóknarsviði héraðssaksóknara:
Þegar hann strýkur, þá er hann í dyragættinni í héraðsdómi og er ekki í handjárnum á þeim tímapunkti. Hver er vinnureglan þegar verið er að flytja fólk með ofbeldissögu. Almenna reglan er að flytja í handjárnum en hins vegar er það mat hverju sinni út frá meðalhófi þeirra sem flytja manninn hvort viðkomandi sé í handjárnum eða ekki við flutning.
Var þetta rétt mat? Allavegana er það þannig að maðurinn slapp. Við ætlum í framhaldinu að skoða alla verkferla í tengslum við framkvæmd á flutningi á gæsluföngum og refsiföngum í dóm. Klárlega ætlum við ekki að láta annan mann sleppa frá okkur.
En ef almenna reglan er sú að fólk með ofbeldissögu eigi að vera flutt í járnum en það var ekki gert - var þá ekki verið að fara eftir reglum?
Þeir lögreglumenn sem flytja hverju sinni meta það hvernig ástandið er á viðkomandi og hvort rétt sé að flytja manninn í handjárnum eða ekki, en almenna reglan er sú með fólk sem er með ofbeldisbrot á bakinu eða mögulega varhugavert fólk er almenna reglan að flytja það í handjárnum til að koma í veg fyrir skaða.
Og það er ekki farið eftir þessari reglu? Það er matið þarna greinilega.

Endurskoða á reglur um fangaflutning eftir að Gabríel Douane Boama strauk úr haldi lögreglu í síðustu viku. Hann var ekki í handjárnum þótt að verklagsreglur kveði á um það.